Opsamling på udvalgsmøde 12. december 2024

Velkomst ved formand Ole Frimann
Ole byder velkommen til samarbejdet, hvor politikkerne glæder sig til at høre gode input fra udvalgsmedlemmerne.
Han fortæller at udvalgets opgave er at rådgive politikkerne i Frederikssund Kommune om, hvordan man bedst kommer i mål med den omlægningsindsats, som regeringen har lagt op til i den Grønne Trepartsaftale.

Information om udvalgets forløb
Der er planlagt 7 møder, inkl. eventuelt Grønt topmøde og opsamling.
Møderne bliver afholdt ca. 1 gang om måneden, ca. kl. 15-17. Se gerne den udsendte mødekalender, hvor der dog kan ske ændringer.

Alt information fra møderne kommer op på vi.skaber.frederikssund.dk. Her vil vi også forsøge at dele faglig information, fx relevante kort. I skal oprette en bruger med jeres MitID, for at kunne gå ind på siden.

Præsentationsrunde
Fra medlemmerne kom der mange gode ønsker til udvalgets arbejde:
· At der skabes et tæt samarbejde mellem Kommune, lodsejere og interessenter, om hvordan vi når i mål med omlægningsindsatsen.
· At vi ikke starter i konflikt, men i dialog, både her i udvalget, men også i mødet mellem kommune og lodsejere fremover.
· At udvalget arbejder med, hvordan man henvender sig til lodsejere.
· At lette utrygheden om omlægningsindsatsen, gennem information og klare rammer.
· Skabe klarhed om mål og ambitioner i den Grønne Trepartsaftale
· Afklare økonomiske fordele og konsekvenser ved omlægning, samt hvilke andre rammer og muligheder der er i omlægningsordningerne.
· Skabe en simpel model for omlægning, med et fælles sprog på tværs af kommune, lodsejere og interessenter.

Oplæg om udtagningsopgaven og Grøn Trepart
Slides fra oplægget om udtagningsopgaven vil blive delt på vi.skaber.frederikssund.dk.
I oplægget blev der beskrevet de udfordringer som ligger i kommunen, herunder at der ikke er god økologisk tilstand i hverken vandløb eller fjorde, at der samtidig er en biodiversitetskrise og at vi i fremtiden kan se ind i større oversvømmelser fra både regnvand og grundvand.

Hvad er omlægning? ved udtagningskonsulent Mikael K. Samsøe
Mikael Samsøe fortalte om, hvordan man gennem omlægning af landbrugsjord kan skabe gode multifunktionelle projekter, som både gavner klima, miljø og biodiversitet, men som også kan komme borgerne til gode, fx ved at lodsejerne får nye muligheder for jagt eller afgræsning, samt at man kan skabe rekreative områder.
De bedste projekter kommer gennem dialog, hvor lodsejerne får mulighed for at være med til at tegne projekterne. 
Der findes allerede flere forskellige omlægningsordninger, med forskellig kompensation til lodsejerne. Det er vigtigt at vi får spredt denne information ud, så lodsejerne ved hvad de går ind til.

Assensmodellen
I Assens har man lavet en model for opstart af projekter, med tidlig inddragelse af lodsejere, lokalområde og interessenter. Meningen er at man gennem tidlig inddragelse, hvor der endnu ikke er taget nogle beslutninger om projektet, kan få flest mulige perspektiver, ønsker og hensyn tænkt ind i projektet fra starten.

Drøftelse om omlægning i grupper
Der var livlig snak i grupperne om bl.a. hvordan man bedst hjælper de lodsejere som allerede er interesserede i gang, samt hvordan man får fat i dem, som endnu ikke har taget stilling.
Vi arbejder videre på alle emnerne til næste møde.

Ønsker til emner til udvalgsmøder
Der var et stort ønske om et fagligt oplæg om de økonomiske fordele og konsekvenser ved omlægning, samt hvilke andre rammer og muligheder der er i omlægningsordningerne.
Desuden en nærmere gennemgang af kvælstof-indsatsbehovet i Frederikssund Kommune, som bliver endeligt udmeldt fra staten inden jul 2024.
Der blev desuden spurgt til kort over pumpelag i kommunen, samt kort over lavbundsområder, m.m.

